Dezasete anos de cárcere e cinco de liberdade vixiada para o parricida de Monterroso - Lugo Xornal
Inicio Sociedade Dezasete anos de cárcere e cinco de liberdade vixiada para o parricida...
Dezasete anos de cárcere e cinco de liberdade vixiada para o parricida de Monterroso
Malia entender que non había intención previa de matar o pai, a Audiencia considera que P.L.L actuou "consciente" e rexeita o falecemento por un golpe accidental. A sentenza por delito de homicidio tamén inclúe unha indemnización de 2.500 euros para o seu fillo, que presenciou os feitos.
A Audiencia Provincial de Lugo condenou a 17 anos de cárcere o home de Monterroso que matou a golpes a seu pai, de 79 anos e enfermo, en marzo de 2018.
O tribunal considera probado que o acusado lle propinou á vítima patadas e puñadas “de forma voluntaria e sendo consciente de que tales golpes lle podían causar a morte”, segundo indica a sentenza. Nela tamén se recolle que o condenado insistiu con máis gollpes “cando [o pai] xa estaba no chan”.
Estas conclusións baséanse nas probas practicadas e, en particular, no testemuño do médico forense, que rexeitara que o falecemento do ancián se producise por un golpe fortuíto e illado, tal como aseguraba a defensa do acusado.
O xurado chegou á convicción de que o sospeitoso carecía de intención previa de acabar coa vida de seu pai, pero considerou que debía de ser consciente de que coa violencia empregada podía matalo. Ademais, tívose en conta o testemuño da psicóloga do Imelga para considerar acreditado que o condenado era “consciente dos seus actos” a pesar de ter inxerido alcol.
INDEMNIZACIÓN PARA O SEU FILLO
Por todo isto, a Audiencia condena o acusado, P.L.L., veciño de Monterroso, a 17 anos de prisión por un delito de homicidio. A maiores, ao ter en conta a agravante de parentesco, tamén lle impuxo cinco anos de liberdade vixiada e o pagamento dunha indemnización de 2.500 euros ao seu fillo, que daquela contaba con catro anos e que presenciou os feitos.
PrevioAlumnos da USC realizarán prácticas na Granxa Experimental de Leite a partir do vindeiro curso
SeguinteUnha das xogadoras de vóleibol que retivo o atracador: “Nin se nos pasou pola cabeza o medo”